Vaktsími lækna á starfssvæði HVE verður 112 Sú breyting hefur nú verið ákveðin og samræmd hjá öllum starfsstöðvum Heilbrigðisstofnunar Vesturlands að frá og með mánudeginum 15. febrúar næstkomandi kl. 08.00 verður vaktsími lækna í umdæmi stofnunarinnar tengdur Neyðarlínunni - 112 . Að sögn Þóris Bergmundssonar framkvæmdastjóra lækninga og rekstrar hjá HVE er þessi breyting liður í bættri þjónustu og til hagræðingar bæði fyrir sjúklinga og starfsmenn stofnunarinnar . Með því að vaktsími lækna færist til Neyðarlínunnar – 112 auðveldar það íbúum að muna stutt og vel þekkt neyðarnúmer ef veikindi eða slys verða . “ Með þessu móti er hægt að auka viðbragðsflýti heilbrigðisstarfsfólks og sjúkraliðs ef um bráðatilfelli er að ræða . Þá munu starfsmenn Neyðarlínunnar framvegis sjá um að flokka frá þau símtöl til lækna sem mega bíða næsta vinnudags , ef hringt er utan hefðbundins vinnutíma . Viðtalsspantanir verða í afgreiðslum heilsugæslustöðvanna eins og áður . Þá verða símatímar lækna með sama sniði og áður . Þórir segir að gömlu vaktnúmer heilsugæslulæknanna verði frá og með næsta mánudegi tengd þannig að þau hringi hjá Neyðarlínunni sama hvar á starfssvæði Heilbrigðisstofnunar Vesturlands er . “ Þetta fyrirkomulag hefur verið við líði í Stykkishólmi í þrjú ár og hefur reynst vel . Við munum nú samræma það á öllum starfsstöðvum okkar og erum fullviss um að þessi breyting mun hafa hagræðingu í för með sér og auka öryggi notenda heilbrigðisþjónustunnar , ” sagði Þórir .